text: Rude smadret hos tatovør i Kolding
  06 juni 2013 kl. 08.06
  Uroen omkring tatovørerne i Kolding fortsætter. Byens nye tatovør har fået smadret ruden.
  De seneste uger har der været stigende uro, da flere tatovører er blevet afpresset af personer fra rockermiljøet. En tatovør har lukket sin butik på grund af afpresninger.
  Ingen tatovører har ønsket at stå frem af frygt for konsekvenserne.
  Årsagen til urolighederne skulle være den nye tatovør på Jernbanegade i Kolding, der angiveligt har rødder i rockermiljøet. Det er den butik, der nu har fået smadret ruden.
  Politiet har tidligere udtalt, at de på baggrund af sagerne om afpresning vil afhøre såvel tatovører som Bandidos-rockere i Kolding.
  